Initiativ fra Kongeriget Danmark om udarbejdelse på grundlag af artikel 43, stk. 1, i konventionen om oprettelse af en europæisk politienhed (Europol-konventionen) af en protokol om ændring af denne konvention

(2002/C 172/05)

RÅDET FOR DEN EUROPÆISKE UNION,

som henviser til konventionen om oprettelse af en europæisk politienhed(1), særlig artikel 43, stk. 1,

som henviser til initiativ fra Kongeriget Danmark(2),

som henviser til udtalelse fra Europa-Parlamentet(3),

som henviser til udtalelse fra Europols Styrelsesråd(4), og

som tager følgende i betragtning:

(1) Det følger af artikel 30, stk. 2, i traktaten om Den Europæiske Union, at Rådet inden fem år efter Amsterdam-traktatens ikrafttræden den 1. maj 1999 skal fremme samarbejdet blandt andet via Europol inden for en række forskellige områder,

(2) Det Europæiske Råd fremhævede på mødet i Tammerfors i oktober 1999, at Europol spiller en central rolle i samarbejdet mellem medlemsstaternes myndigheder om efterforskning af grænseoverskridende kriminalitet ved at understøtte forebyggelse, analyse og efterforskning af kriminalitet på EU-plan. Det Europæiske Råd opfordrede i den forbindelse Rådet til at give Europol den nødvendige støtte,

HAR BESLUTTET at udarbejde den i bilaget indeholdte protokol om ændring af konventionen om oprettelse af en europæisk politienhed, som repræsentanterne for Den Europæiske Unions medlemsstaters regeringer har undertegnet dags dato, og

ANBEFALER medlemsstaterne at vedtage denne protokol i overensstemmelse med deres forfatningsmæssige bestemmelser.

Udfærdiget i ..., den

På Rådets vegne

...

Formand

(1) EFT C 316 af 27.11.1995, s. 2.

(2) EFT ...

(3) EFT ...

(4) EFT ...

BILAG

PROTOKOL

udarbejdet på grundlag af artikel 43, stk. 1, i konventionen om oprettelse af en europæisk politienhed (Europol-konventionen) om ændring af denne konvention

DE HØJE KONTRAHERENDE PARTER i denne protokol, kontraherende parter i konventionen om oprettelse af en europæisk politienhed, Den Europæiske Unions medlemsstater,

SOM HENVISER TIL retsakt af ... vedtaget af Rådet for Den Europæiske Union, og

SOM TAGER FØLGENDE I BETRAGTNING:

(1) Der er behov for en revision af Europol-konventionen i lyset af drøftelserne i Rådet herom.

(2) Der er behov for at give Europol den nødvendige støtte og muligheder for effektivt at fungere som omdrejningspunktet for det europæiske politisamarbejde.

(3) Der er behov for at gennemføre de nødvendige ændringer af Europol-konventionen for derigennem at styrke Europols operative støttefunktion i forhold til de nationale politimyndigheder.

(4) Det Europæiske Råd har fremhævet, at Europol spiller en central rolle i samarbejdet mellem medlemsstaternes myndigheder om efterforskning af grænseoverskridende kriminalitet ved at understøtte forebyggelse, analyse og efterforskning af kriminalitet på EU-plan. Det Europæiske Råd har opfordret Rådet til at give Europol den nødvendige støtte.

ER BLEVET ENIGE OM FØLGENDE BESTEMMELSER:

Artikel 1

Europol-konventionen ændres således:

1) Artikel 2 affattes således: "Artikel 2

Målsætning

1. Formålet med Europol er ved hjælp af de i denne konvention omhandlede foranstaltninger og inden for rammerne af samarbejdet mellem medlemsstaterne i henhold til artikel 29 i traktaten om Den Europæiske Union at forbedre effektiviteten hos medlemsstaternes kompetente myndigheder og disses samarbejde om forebyggelse og bekæmpelse af grov international kriminalitet, når to eller flere medlemsstater berøres på en måde, der på grund af de strafbare handlingers omfang, betydning og følger gør en fælles aktion fra medlemsstaternes side påkrævet.

2. Europols kompetence med hensyn til en form for kriminalitet eller særlige aspekter af en form for kriminalitet omfatter samtidig:

1) hvidvaskning af penge i tilknytning til den pågældende form for kriminalitet eller særlige aspekter heraf

2) hermed forbundne strafbare handlinger.

Ved hermed forbundne strafbare handlinger, der skal tages i betragtning efter artikel 8 og 10, forstås:

- strafbare handlinger, der begås for at skaffe midler til at begå handlinger, der henhører under Europols kompetenceområde

- strafbare handlinger, der begås for at lette eller fuldbyrde udførelsen af handlinger, der henhører under Europols kompetenceområde

- strafbare handlinger, der begås for at undgå straf for handlinger, der henhører under Europols kompetenceområde.

3. Ved kompetente myndigheder forstås i denne konvention medlemsstaternes eksisterende offentlige instanser, som efter national ret har kompetence med hensyn til forebyggelse og bekæmpelse af kriminalitet.

4. Det er de nationale kompetente myndigheder, der i overensstemmelse med national ret i den medlemsstat, de henhører under, vurderer, om en form for kriminalitet skal betragtes som grov international kriminalitet i henhold til denne artikel."

2) Artikel 3 ændres således:

a) Stk. 1, nr. 4, affattes således: "4) at lette gennemførelsen af politimæssig efterforskning i medlemsstaterne ved at meddele de nationale enheder alle relevante oplysninger eller give analytisk støtte til sådan efterforskning i overensstemmelse med national ret i den medlemsstat, der anmoder om denne støtte, og under denne medlemsstats eneansvar."

b) Følgende stykke tilføjes: "4. Uden at dette berører den internationale konvention til bekæmpelse af falskmøntneri, der blev undertegnet den 20. april 1929 i Genève og protokollen dertil, optræder Europol også som europæisk kontaktpunkt for bekæmpelse af falske euro-sedler og -mønter."

3) Artikel 4 ændres således:

a) Stk. 2, første punktum, udgår.

b) Følgende stykke indsættes: "4a Andre kompetente myndigheder kan også udføre opgaverne i stk. 4 bortset fra nr. 4 og 6."

c) Stk. 7 affattes således: "7. Lederne af de nationale enheder mødes regelmæssigt på eget initiativ eller efter anmodning for at bistå Europol med råd."

4) I artikel 6 tilføjes følgende stykke: "3. Med forbehold af de betingelser, der fastsættes af Styrelsesrådet efter høring af Den Fælles Kontrolinstans, kan Europol også behandle andre oplysninger som baggrundsmateriale for udførelsen af sine opgaver i overensstemmelse med principperne i artikel 14, såfremt disse oplysninger kun anvendes eller videregives i overensstemmelse med bestemmelserne om edb-baserede datasamlinger i stk. 1."

5) Artikel 8 ændres således:

a) I stk. 1 ændres "artikel 2, stk. 3, andet afsnit" til "artikel 2, stk. 2, andet afsnit".

b) I stk. 4 ændres "artikel 2, stk. 3, andet afsnit" til "artikel 2, stk. 2, andet afsnit".

6) Artikel 9 ændres således:

a) Stk. 1, første punktum, affattes således: "De nationale enheder, forbindelsesofficererne, samt Europols direktør, vicedirektører og sikkerhedsgodkendte ansatte har ret til direkte at indlæse oplysninger og foretage søgning i informationssystemet."

b) Følgende stykke tilføjes: "4. Kompetente myndigheder kan også foretage søgning i Europols informationssystem. Resultatet af søgningen vil imidlertid kun angive, om de oplysninger, der anmodes om, findes i Europols informationssystem. Yderligere oplysninger kan så fås via Europols nationale enhed."

7) Artikel 10 ændres således:

a) I stk. 1 affattes indledningsafsnittet således: "1. Hvis det er nødvendigt for at opfylde målsætningen i artikel 2, stk. 1, kan Europol med henblik på specifikke analyse-opgaver i andre databaser foruden personoplysninger lagre, ændre og anvende oplysninger om strafbare handlinger, der henhører under Europols kompetence, herunder de hermed forbundne strafbare handlinger i artikel 2, stk.. 2, andet afsnit, og som vedrører:".

b) Stk. 2, nr. 1, affattes således: "1) Analytikere og andre ansatte ved Europol, der udpeges af Europols direktion."

c) Efter stk. 2, nr. 2, tilføjes følgende afsnit: "Kun analytikerne har beføjelse til at indlæse oplysninger i den pågældende database og til at ændre sådanne oplysninger; alle deltagere kan søge oplysninger i databasen."

d) Stk. 5 affattes således: "5. Hvis Europol i medfør af andre juridiske instrumenter har ret til at foretage elektronisk datasøgning i andre informationssystemer, må Europol indhente personoplysninger ad denne vej, hvis det er nødvendigt for udførelsen af Europols opgaver i henhold til artikel 3, stk. 1, nr. 2. De gældende bestemmelser regulerer Europols anvendelse af disse oplysninger."

e) I stk. 8 affattes andet punktum således: "Videregivelse eller operationel anvendelse af meddelte oplysninger besluttes af denne medlemsstat."

f) Følgende stykke tilføjes: "9. Analysegruppen kan invitere repræsentanter for tredjelande eller eksterne organisationer, som Europol har en aftale med, og som er direkte berørt af den igangværende analyse, og hvis deres deltagelse også er i medlemsstaternes interesse, til at deltage i analysen som observatører. Videregivelse af oplysninger fra analysedatabaser til sådanne repræsentanter finder sted i overensstemmelse med den gældende samarbejdsaftale. Videregivelse eller operationel anvendelse af oplysninger fra sådanne repræsentanter til indlæsning i analysedatabasen kan kun foretages med deres tilladelse."

8) Artikel 12 ændres således:

a) I stk. 1, første afsnit, affattes indledningsafsnittet således: "1. For hver database med personoplysninger, som Europol fører med henblik på at udføre sine opgaver, jf. artikel 10, skal Europol i oprettelsesbestemmelser fastlægge følgende:"

b) I stk. 1 affattes andet afsnit således: "Den fælles kontrolinstans, der er omhandlet i artikel 24, underrettes straks af Europols direktør om oprettelsesbestemmelserne vedrørende databasen og får tilsendt sagsakterne, således at den over for Styrelsesrådet kan fremsætte de bemærkninger, den måtte finde nødvendige, inden to måneder fra modtagelsen af sagsakterne. Sagsakterne fremsendes også til Styrelsesrådet."

c) Stk. 2 affattes således: "2. Efter modtagelse af udtalelsen fra den fælles kontrolinstans eller efter udløbet af to månedersperioden i stk. 1 kan Styrelsesrådet inden for to måneder pålægge direktøren at ændre oprettelsesbestemmelserne eller at lukke databasen. Ændring eller lukning får først virkning fra den dato, hvor direktøren har truffet den pågældende beslutning."

9) Artikel 16 affattes således: "Artikel 16

Bestemmelser om registrering (logning)

Europol sikrer, at der indføres mekanismer, der gør det muligt at føre effektiv kontrol med lovligheden af søgningerne i de edb-baserede datasamlinger, der er omhandlet i artikel 6. De således indsamlede oplysninger må kun anvendes til dette formål af Europol og de i artikel 23 og 24 omhandlede kontrolinstanser; de skal slettes efter seks måneder, medmindre oplysningerne stadig er nødvendige for en igangværende kontrol. Styrelsesrådet fastsætter de nærmere bestemmelser efter høring af den fælles kontrolinstans."

10) Artikel 17 ændres således:

I stk. 2 ændres "artikel 2, stk. 4" til "artikel 2, stk. 3".

11) Artikel 18 ændres således:

a) Stk. 1, nr. 3, erstattes af følgende numre: "3) det er tilladt ifølge de generelle regler, jf. stk. 2; i disse regler kan der fastsættes mulighed for afvigelse fra nr. 2 i undtagelsestilfælde, eller

4) i særlige tilfælde, hvor den medlemsstat, der gav oplysningerne til Europol, udtrykkeligt giver tilladelse til videregivelsen."

b) Stk. 4 affattes således: "4. Hvis Europol har modtaget oplysningerne fra en medlemsstat, må Europol kun videregive dem til tredjelande og eksterne organisationer, hvis den pågældende medlemsstat giver sit samtykke hertil. Medlemsstaten kan med henblik herpå give et forudgående samtykke, som kan være generelt eller begrænset. Hvis der mellem Europol og det modtagende tredjeland eller den modtagende organisation findes en aftale, der tillader videregivelse af oplysningerne, formodes forudgående samtykke at være givet, medmindre andet fremgår. Ethvert givet eller formodet samtykke kan til enhver tid tilbagekaldes.

Hvis oplysningerne ikke stammer fra en medlemsstat, skal Europol sikre sig, at videregivelsen

1) ikke vil kunne forhindre en medlemsstats forskriftsmæssige udførelse af opgaver, der henhører under dens kompetence

2) ikke bringer en medlemsstats sikkerhed eller offentlige orden i fare eller på anden måde risikerer at skade den."

12) Artikel 21, stk. 3, affattes således: "3. Personoplysninger som omhandlet i artikel 10, stk. 1, må højst lagres i fem år. Fristen regnes fra den dag, hvor en begivenhed, som fører til lagring af oplysningerne om den pågældende person, indtræffer. Det skal hvert tredje år undersøges, om det er nødvendigt fortsat at lagre oplysningerne, og det skal anføres, at en sådan undersøgelse har fundet sted."

13) I artikel 22 tilføjes følgende stykke: "4. Medmindre andet fastsættes i denne artikel, finder principperne i dette afsnit med hensyn til databehandling anvendelse på oplysninger i sagsakter."

14) I artikel 24, stk. 6, ændres "Beretningen sendes til Rådet efter proceduren i afsnit VI i traktaten om Den Europæiske Union"; til: "Beretningen sendes til Rådet og Europa-Parlamentet;".

15) Artikel 28 ændres således:

a) Stk. 1 affattes således: "1. Europol har et styrelsesråd. Styrelsesrådet

1) træffer med enstemmighed afgørelse om grænserne for Europols bistand til medlemsstaterne, jf. artikel 3, stk. 3 (artikel 3)

2) fastlægger med enstemmighed forbindelsesofficerernes rettigheder og pligter over for Europol (artikel 5)

3) træffer med enstemmighed afgørelse om antallet af forbindelsesofficerer, som medlemsstaterne kan sende til Europol (artikel 5)

4) træffer med enstemmighed afgørelse om Europols behandling af oplysninger, jf. artikel 6, stk. 3 (artikel 6)

5) medvirker ved vedtagelsen af registerforskrifterne (artikel 10)

6) medvirker ved fastsættelsen af reglerne om forbindelserne mellem Europol og tredjelande og eksterne organisationer, jf. artikel 10, stk. 4 (artikel 10, 18 og 42)

7) fastsætter med enstemmighed udformningen af indekssystemet (artikel 11)

8) træffer med et flertal på to tredjedele afgørelse om at pålægge direktøren at ændre oprettelsesbestemmelser eller lukke en database, jf. artikel 12, stk. 2 (artikel 12)

9) kan afgive udtalelser vedrørende udtalelser og beretninger fra den fælles kontrolinstans (artikel 24)

10) behandler de spørgsmål, som den fælles kontrolinstans henleder dets opmærksomhed på (artikel 24, stk. 5)

11) deltager i udarbejdelsen af kontrolproceduren vedrørende lovligheden af anmodninger i forbindelse med informationssystemet (artikel 16)

12) medvirker ved udnævnelse og afskedigelse af direktøren og vicedirektørerne (artikel 29)

13) kontrollerer, at direktørens embedsførelse er i overensstemmelse med reglerne (artikel 7 og 29)

14) medvirker ved udarbejdelsen af personalevedtægten (artikel 30)

15) medvirker ved udarbejdelsen af aftaler og bestemmelser om klassificering (artikel 18 og 31)

16) udarbejder regler for direktørens fremmøde i Europa-Parlamentet og i et udvalg, jf. artikel 34, stk. 2 (artikel 34)

17) medvirker ved opstillingen af budgettet, herunder stillingsfortegnelsen, revisionen og meddelelsen af decharge til direktøren (artikel 35 og 36)

18) vedtager med enstemmighed den femårige finansplan (artikel 35)

19) udnævner med enstemmighed finansinspektøren og fører tilsyn med dennes embedsførelse (artikel 35)

20) medvirker ved udstedelsen af finansforordningen (artikel 35)

21) godkender med enstemmighed indgåelsen af hjemstedsaftalen (artikel 37)

22) vedtager med enstemmighed reglerne for sikkerhedsgodkendelse af Europols ansatte

23) træffer med to tredjedeles flertal afgørelse om tvister mellem en medlemsstat og Europol eller mellem medlemsstater om erstatning som følge af en ulovlig eller ukorrekt behandling (artikel 38)

24) medvirker ved ændring af konventionen (artikel 43)

25) er ansvarligt for andre opgaver, som Rådet pålægger det, bl.a. gennemførelsesbestemmelserne til denne konvention."

b) I stk. 10 affattes andet afsnit således: "Beretningen og planen forelægges Rådet til efterretning og påtegning. Beretningen og planen sendes også til Europa-Parlamentet til orientering."

16) Følgende artikel indsættes: "Artikel 32a

Aktindsigt i Europoldokumenter

Alle unionsborgere og alle fysiske og juridiske personer, der har bopæl eller hjemsted i en medlemsstat, har ret til aktindsigt i dokumenter fra Europol efter de principper og på de betingelser, der fastsættes af Europa-Parlamentet og Rådet på grundlag af artikel 255 i traktaten om oprettelse af Det Europæiske Fællesskab."

17) Artikel 33, stk. 2, udgår.

18) Artikel 34 affattes således: "Artikel 34

Underretning af Europa-Parlamentet

1. Rådet hører Europa-Parlamentet, før det vedtager foranstaltninger som omhandlet i artikel 10, 18, 24, 26, 28, 29, 30, 31, 40, 41 og 42 og i forbindelse med eventuelle ændringer af denne konvention. Europa-Parlamentet afgiver udtalelse inden for en tidsfrist, som Rådet kan fastlægge, og som ikke må være på under tre måneder. Hvis der ikke er afgivet udtalelse ved fristens udløb, kan Rådet træffe afgørelse.

2. Rådets formandskab eller dets repræsentant og Europols direktør kan give fremmøde i Europa-Parlamentet og i et fælles udvalg, der kan oprettes af Europa-Parlamentet i samarbejde med de nationale parlamenter for at drøfte spørgsmål i forbindelse med Europol. Styrelsesrådet udarbejder med enstemmighed regler for Europols direktørs fremmøde i Europa-Parlamentet og et udvalg, som omhandlet i dette stykke. Rådets formandskab eller dets repræsentant og Europols direktør tager i forholdet til Europa-Parlamentet og de nationale parlamenter hensyn til tavshedspligten og behovet for beskyttelse af klassificerede oplysninger.

3. De i denne artikel fastsatte pligter gælder med forbehold af de nationale parlamenters rettigheder og de almindelige principper for forbindelserne med Europa-Parlamentet i henhold til afsnit VI i traktaten om Den Europæiske Union."

19) I artikel 35, stk. 4, tilføjes følgende punktum: "Den femårige finansplan sendes til Rådet og Europa-Parlamentet til orientering."

20) I artikel 39, stk. 4, tilføjes følgende ord: "eller de fællesskabsinstrumenter, der træder i stedet for Bruxelles-konventionen."

21) I artikel 42 tilføjes følgende stykke: "3. Europol etablerer og opretholder et tæt samarbejde med Eurojust, i det omfang det er nødvendigt for udførelsen af Europols opgaver og realiseringen af dens mål samt under hensyn til nødvendigheden af at undgå unødvendigt dobbeltarbejde. De væsentligste elementer i dette samarbejde fastlægges i en aftale, der etableres i overensstemmelse med denne konvention og dens gennemførelsesforanstaltninger."

22) Artikel 43, stk. 3, udgår.

Artikel 2

1. Denne protokol vedtages af medlemsstaterne i overensstemmelse med deres forfatningsmæssige bestemmelser.

2. Medlemsstaterne giver generalsekretæren for Rådet for Den Europæiske Union notifikation om afslutningen af de procedurer, der efter deres forfatningsmæssige bestemmelser kræves for at vedtage protokollen.

3. Denne protokol træder i kraft 90 dage efter den dato, hvor den sidste af de stater, som på tidspunktet for Rådets vedtagelse af retsakten om udarbejdelse af denne protokol var medlem af Den Europæiske Union, har foretaget notifikation, jf. stk. 2.

Artikel 3

Hvis denne protokol træder i kraft i overensstemmelse med artikel 2, stk. 3, før protokollen udarbejdet på grundlag af artikel 43, stk. 1, i konventionen om oprettelse af en europæisk politienhed (Europol-konventionen) om ændring af artikel 2 i og bilaget til denne konvention(1) er trådt i kraft i overensstemmelse med dennes artikel 2, stk. 3, skal den sidstnævnte protokol anses som ophævet.

Artikel 4

1. Denne protokol er åben for tiltrædelse af stater, der bliver medlem af Den Europæiske Union, hvis den ikke er trådt i kraft på datoen for deponeringen af instrumenterne om tiltrædelse af Europol-konventionen i overensstemmelse med Europol-konventionens artikel 46.

2. Instrumenterne om tiltrædelse af protokollen deponeres samtidig med instrumenterne om tiltrædelse af Europol-konventionen i overensstemmelse med dennes artikel 46.

3. Teksten til protokollen på den tiltrædende medlemsstats sprog, som udformet af Rådet for Den Europæiske Union, er autentisk.

4. Hvis protokollen ikke er trådt i kraft ved udløbet af den periode, som omhandles i Europol-konventionens artikel 46, stk. 4, træder den i kraft for den tiltrædende medlemsstat på den dato, hvor protokollen træder i kraft, jf. artikel 2, stk. 3.

5. Hvis denne protokol i overensstemmelse med artikel 2, stk. 3, træder i kraft før udløbet af den i Europol-konventionens artikel 46, stk. 4, omhandlede periode, men efter deponeringen af det i stk. 2 omhandlede tiltrædelsesinstrument, tiltræder den tiltrædende medlemsstat Europol-konventionen, som den er ændret ved denne protokol, i overensstemmelse med Europol-konventionens artikel 46.

Artikel 5

1. Generalsekretæren for Rådet for Den Europæiske Union er depositar for denne protokol.

2. Depositaren offentliggør i De Europæiske Fællesskabers Tidende en oversigt over vedtagelser og tiltrædelser samt enhver anden notifikation vedrørende denne protokol.

(1) EFT C 358 af 13.12.2000, s. 1.